YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (ensimmäinen jaosto)

6 päivänä maaliskuuta 1996

Asia T-93/94

Michael Becker

vastaan

Euroopan yhteisöjen tilintarkastustuomioistuin

”Henkilöstö — Palkkatason luokitus — Ikälisä — Yhdenvertainen kohtelu — Huolenpitovelvoite”

Täydellinen teksti saksan kielelläTäydellinen teksti kaikilla kielillä: Yhteisöjen tuomioistuimen ja yhteisöjen ensimmäisen oikeusasteen tuomioistuimen oikeustapauskokoelma, Osa II II-301

Aihe:

Kanne, jossa kantaja vaatii kumoamaan tilintarkastustuomioistuimen 2.12.1993 tekemän päätöksen, jolla hylättiin kantajan palkkatason luokitusta koskeva valitus.

Lopputulos:

Kumoaminen.

Tuomion lyhennelmä

Kantaja tuli tilintarkastustuomioistuimen palvelukseen 1.9.1981. Hänen ensimmäisen tehtävänsä päättyessä saksalaisen jäsenen kabinetissa kantaja luokiteltiin palkkaluokan A 4 palkkatasoon 1. Tämän jälkeen kantaja nimitettiin uudella sopimuksella väliaikaiseksi toimenhaltijaksi, ja hänet luokiteltiin palkkaluokan A 7 palkkatasoon 3 ja hänen ikälisiensä laskennan alkamisajankohdaksi vahvistettiin 18.10.1983, minkä jälkeen hänet hyväksyttiin hallintovirkamiehille järjestetyssä kilpailussa ja hänet nimitettiin virkamieheksi palkkaluokan A 7 palkkatasoon 3 ja hänen ikälisiensä laskennan alkamisajankohdaksi vahvistettiin 18.10.1984. Tämä luokitus vahvistettiin Euroopan yhteisöjen henkilöstösääntöjen (jäljempänä henkilöstösäännöt) 32 artiklan toisen kohdan mukaisesti, sellaisena kuin se oli voimassa kantajaa palvelukseen otettaessa, eli siinä säädettiin, että nimittävä viranomainen voi myöntää palkkaluokassa ikälisän, jonka suuruus voi olla enintään 48 kuukautta.

Yhteisön virkamiehiin sovellettavien henkilöstösääntöjen ja yhteisön muuta henkilöstöä koskevien palvelussuhteen ehtojen muuttamisesta 21 päivänä joulukuuta 1992 annetun neuvoston asetuksen (ETY, Euratom, EHTY) N:o 3947/92 (EYVL L 404, s. 1) 8 artiklalla lisättiin henkilöstösääntöjen 32 artiklaan uusi kolmas kohta, jonka mukaan tilapäinen muuhun henkilöstöön kuuluva, jonka luokitus on vahvistettu toimielimen antamien luokitusperusteiden mukaisesti, säilyttää tilapäisenä muuhun henkilöstöön kuuluvana hankkimansa ikälisät, jos hänet nimitetään virkamieheksi samassa palkkaluokassa välittömästi tämän jakson jälkeen.

Asetuksen tultua voimaan 1.1.1993 kantaja vaati 5.2.1993 päivätyssä kirjeessä tilintarkastustuomioistuimen nimittävää viranomaista tarkistamaan kantajan palkkatason luokituksen ja ottamaan huomioon henkilöstösääntöjen uuden säännöksen. Koska kirjeeseen ei vastattu, kantaja toisti vaatimuksensa, jonka vastaaja hylkäsi. Kantaja teki tämän jälkeen valituksen, jossa hän viittasi yhteisöjen tuomioistuimen presidentin päätökseen, jossa tällainen korotus myönnettiin tässä toimielimessä työskenteleville virkamiehille, samoin kuin komission vakiintuneeseen käytäntöön soveltaa henkilöstösääntöjen nykyisiä säännöksiä. Vastaaja hylkäsi tämän valituksen.

Pääasia

Ensimmäinen kanneperuste: yhdenvertaisen kohtelun periaatteen loukkaaminen

Henkilöstösääntöjä on tulkittava siten, ettei tulkinnalla rikota ylemmäntasoista oikeussäännöstä. Yhdenvertaisen kohtelun periaate on ylemmäntasoinen oikeussäännös. Tämän oikeuskäytännön perusteella on tutkittava, voidaanko henkilöstösääntöjen 32 artiklan kolmatta kohtaa tulkita siten, että sitä ei sovelleta ennen kyseisen säännöksen voimaantuloa tapahtuneisiin nimityksiin ilman, että tällaisella tulkinnalla loukataan yhdenvertaisen kohtelun periaatetta (26 ja 27 kohta).

Viittaukset: yhdistetyt asiat 83/76, 94/76, 4/77, 15/77 ja 40/77, HNL ym. v. neuvostoja komissio, yhteisöjen tuomioistuin 25.5.1978 (Kok. 1978, s. 1209, 5 kohta); asia 156/78, Newth v. komissio, yhteisöjen tuomioistuin 31.5.1979 (Kok. 1979, s. 1941, 13 kohdan lopussa); asia T-489/93, Unifruit Hellas v. komissio, yhteisöjen ensimmäisen oikeusasteen tuomioistuin 15.12.1994 (Kok. 1994, s. II-1201, 42 kohta).

Se seikka, että asetuksella N:o 3947/92 ei ole taannehtivia vaikutuksia, ei voi estää välittömästi soveltamasta asetuksella henkilöstösääntöihin lisättyjä säännöksiä kaikkiin henkilöstösääntöjen soveltamisalaan kuuluviin henkilöihin, mukaan luettuna sellaiset väliaikaiset toimenhaltijat, jotka on nimitetty virkamiehiksi ennen asetuksen voimaantuloa. Henkilöstösääntöjen 32 artiklan kolmannen kohdan sanamuodossa ei suljeta pois tällaisen tulkinnan mahdollisuutta. Tässä säännöksessä todetaan vain, että väliaikainen toimenhaltija säilyttää hankkimansa ikälisät, jos hänet nimitetään virkamieheksi samassa palkkaluokassa välittömästi tämän jakson jälkeen, eikä kyseiseen säännökseen sisälly nimityspäivämäärää koskevia rajoituksia. On myös lisättävä, että vastaajan esittämä henkilöstösääntöjen 32 artiklan kolmannen kohdan tulkinta voisi aiheuttaa sen, että mainitun asetuksen voimaantulon jälkeen nimitettyjen virkamiesten luokitus olisi aikaisemmin nimitettyjen virkamiesten luokitusta edullisempi (28-30 kohta).

Se seikka, että kantaja on nimitetty ennen henkilöstösääntöjen 32 artiklan kolmannen kohdan voimaantuloa, ei voi estää säännöksen soveltamista hänen hyväkseen sen voimaantulopäivästä. Ainoastaan tällainen tulkinta on yhdenvertaisen kohtelun periaatteen mukainen (31 kohta).

Vastaaja ei ole toiminut tämän säännöksen eikä yhdenvertaisen kohtelun periaatteen mukaisesti päättäessään olla soveltamatta henkilöstösääntöjen 32 artiklan kolmatta kohtaa kantajaan. Tämän vuoksi ensimmäinen kanneperuste on hyväksyttävä (32 ja 33 kohta).

Toinen kanneperuste: huolenpitovelvoitteen rikkominen

Huolenpitovelvoitteen noudattaminen tarkoittaa, että hallinto ottaa huomioon sekä yksikön että virkamiehen edun tehdessään virkamiehen asemaa koskevia päätöksiä, eikä ole tämän velvoitteen mukaista, että hallinto tulkitsee yhteisön säännöstä siinä säädetystä täsmällisestä sanamuodosta poikkeavalla tavalla (36 kohta).

Viittaukset: asia T-123/89, Chomel v. komissio, yhteisöjen ensimmäisen oikeusasteen tuomioistuin 27.3.1990 (Kok. 1990, s. II-131, 32 kohta); yhdistetyt asiat T-33/89 ja T-74/89, Blackman v. parlamentti, yhteisöjen ensimmäisen oikeusasteen tuomioistuin 16.3.1993 (Kok. 1993, s. II-249, 96 kohta); asia T-65/92, Arauxo-Dumay v. komissio, yhteisöjen ensimmäisen oikeusasteen tuomioistuin 17.6.1993 (Kok. 1993, s. II-597, 37 ja 38 kohta).

Käsiteltävänä olevassa asiassa henkilöstösääntöjen 32 artiklan kolmatta kohtaa on tulkittu siten, että sitä sovelletaan kaikkiin virkamiehiin, mukaan luettuna ennen asetuksen N:o 37/92 voimaantuloa nimitetyt virkamiehet. Koska hallinnolla ei kuitenkaan ollut kantajan uudelleenluokitusta koskevaa vaatimusta tutkiessaan palkkatason luokitukseen liittyvää harkintavaltaa, sillä ei myöskään ollut velvollisuutta verrata päätöksentekohetkellä yksikön etuja kantajan etuun. Tämän vuoksi huolenpitovelvoitteen loukkaamista koskeva kanneperuste ei ole asian kannalta merkityksellinen (37 ja 38 kohta).

Ratkaisu:

Kumotaan tilintarkastustuomioistuimen päätös olla yhteisön virkamiehiin sovellettavien henkilöstösääntöjen ja yhteisön muuta henkilöstöä koskevien palvelussuhteen ehtojen muuttamisesta 21 päivänä joulukuuta 1992 annetun neuvoston asetuksen (ETY, Euratom, EHTY) N:o 3947/92 perusteella luokittelematta uudelleen kantajaa 1.1.1993 alkaen tämän 5.2.1993 kirjeitse esittämän vaatimuksen mukaisesti, samoin kum 2.12.1993 tehty tilintarkastustuomioistuimen päätös, jolla hylättiin kantajan valitus edellä mainitusta hylkäävästä päätöksestä.

Asia T-93/94

Michael Becker

vastaan

Euroopan yhteisöjen tilintarkastustuomioistuin

”Henkilöstö — Palkkatason luokitus — Ikälisä — Yhdenvertainen kohtelu — Huolenpitovelvoite Yhteisöjen ensimmäisen oikeusasteen tuomioistuimen (ensimmäinen jaosto)”

6 päivänä maaliskuuta 1996 antama tuomio II-142

Tuomion tiivistelmä

Henkilöstö – Palvelukseenotto – Palkkatason luokitus – Ikälisän myöntäminen – Väliaikainen toimenhaltija, joka on nimitetty virkamieheksi – Yhdenvertainen kohtelu

(Henkilöstösääntöjen 32 artikla)

Vaikka asetuksella N:o 3947/92, jolla lisättiin henkilöstösääntöjen 32 artiklaan kolmas kohta, ei ole taannehtivia vaikutuksia, se ei estä soveltamasta yhdenvertaisen kohtelun periaatteen mukaisesti välittömästi tätä säännöstä kaikkiin henkilöstösäännön soveltamisalaan kuuluviin henkilöihin, mukaan luettuna sellaiset väliaikaiset toimenhaltijat, jotka on nimitetty virkamichiksi ennen asetuksen voimaantuloa. Kyseisessä säännöksessä todetaan vain, että väliaikainen toimenhaltija säilyttää hankkimansa ikälisät, jos hänet nimitetään virkamieheksi samassa palkkaluokassa välittömästi palvelukseenottamistaan seuraavan jakson jälkeen; kyseiseen säännökseen ei sisälly nimityspäivämäärää koskevia rajoituksia.